laion/Wikipedia-Exotic huggingface dataset:
העולם המוסלמי

העולם המוסלמי הוא מונח המשמש לתיאור כלל הישויות הפוליטיות הנמצאות בשליטה מוסלמית או כלל הקהילות המוסלמיות בעולם. נכון לשנת 2020, 1.8 מיליארד מאוכלוסיית העולם הם מוסלמים. 91% מאוכלוסיית המזרח התיכון וצפון אפריקה הם מוסלמים, 89% במרכז אסיה, 40% בדרום מזרח אסיה, 31% בדרום אסיה' 30% באפריקה שמדרום לסהרה, 25% באסיה, 1.4% באוקיאניה, 6% באירופה, ו-1% במדינות אמריקה. האסלאם היא הדת השנייה בגודלה בתבל (אחרי הנצרות עם 33%)/ המוסלמים מהווים מעל ל-22% מאוכלוסיית העולם כולו. ברחבי תבל, ישנן כ-50 מדינות מוסלמיות וכאלו בעלות רוב מוסלמי. אנשים מכל מוצא אתני יכולים להצטרף לשורות המאמינים בדת האסלאם, ולכן ישנן קהילות מוסלמים בכל העולם. מדינות מוסלמיות (קרי מדינות שהמוסלמים מהווים רוב מתושביהן) נמצאות באסיה, באפריקה, ובאירופה. אוכלוסיית המוסלמים הגדולה ביותר חיה באינדונזיה (כ-13%) אינדונזיה אינדונזיה מלזיה מלזיה אפגניסטן אפגניסטן פקיסטן פקיסטן ערב הסעודית ערב הסעודית תימן תימן עומאן עומאן קטר (מדינה) קטר בחריין בחריין כווית כווית עיראק עיראק לבנון לבנון סוריה סוריה טורקיה טורקיה ירדן ירדן הרשות הפלסטינית הרשות הפלסטינית (אוטונומית למחצה) איחוד האמירויות הערביות איחוד האמירויות הערביות בנגלדש בנגלדש ברוניי ברוניי האיים המלדיביים האיים המלדיביים איראן איראן קירגיזסטן קירגיזסטן טג'יקיסטן טג'יקיסטן טורקמניסטן טורקמניסטן אוזבקיסטן אוזבקיסטן קזחסטן קזחסטן מצרים מצרים לוב לוב מאוריטניה מאוריטניה מרוקו מרוקו סהרה המערבית סהרה המערבית (אוטונומית למחצה) אלג'יריה אלג'יריה תוניסיה תוניסיה סיירה לאון סיירה לאון צ'אד צ'אד סנגל סנגל סומלילנד סומלילנד (אוטונומית למחצה) בורקינה פאסו בורקינה פאסו מאלי מאלי סומליה סומליה ג'יבוטי ג'יבוטי גמביה גמביה גינאה גינאה גינאה ביסאו גינאה ביסאו קומורו קומורו חוף השנהב חוף השנהב ניגריה ניגריה ניז'ר ניז'ר סודאן סודאן אריתריאה אריתריאה ערך מורחב – אסלאם באירופה בוסניה והרצגובינה בוסניה והרצגובינה קוסובו קוסובו (אוטונומית למחצה) אלבניה אלבניה צפון קפריסין צפון קפריסין (אוטונומית למחצה) אזרבייג'ן אזרבייג'ן בחלק ממדינות ברית המועצות לשעבר (ובפרט אלו באזור מרכז אסיה, אירואסיה, והקווקז) ישנן גם מדינות שבהן שולטת דת האסלאם, אולם מצבן הגאופוליטי אינו ברור דיו, בשל עברן הקומוניסטי תחת השלטון הסובייטי. בכל מדינות ברית המועצות לשעבר, הפיקוח של המפלגה הבולשביקית אסר על הצגת סממני דת ברורים בקרב האוכלוסייה, ובכך דיכא את כל הדתות שהיו בהן ברמות שונות. העולם הנוצרי העולם הערבי הארגון לשיתוף פעולה אסלאמי חלוקת העולם על פי האסלאם מדיה וקבצים בנושא העולם המוסלמי בוויקישיתוף עולם האסלאם עד 1600 רפרנס למאמרים על מוסלמים במדינות העולם העולם המוסלמי, באתר אנציקלופדיה בריטניקה (באנגלית) ארצות האסלאם, דף שער בספרייה הלאומית https://www.nationsonline.org/oneworld/muslim-countries.htm
שיקגו קאבס

השיקגו קאבס (באנגלית: Chicago Cubs) היא קבוצת בייסבול מליגת ה-MLB, שמקורה בשיקגו, אילינוי. הקבוצה משחקת בבית המרכזי של הנשיונל ליג. הקבוצה נוסדה בשנת 1876 תחת השם Chicago White Stockings (הגרביונים הלבנים של שיקגו), בשנת 1902 שינתה הקבוצה את שמה לשיקגו קאבס. הקבוצה זכתה בשתי אליפויות בתחילת המאה ה-20, בשנים 1907 ו-1908, לאחר האליפות ב-1908 ועד 1945 העפילה הקבוצה עוד שבע פעמים לוורלד סיריס אך לא הצליחה לזכות באליפות. ב-2016 זכתה הקבוצה באליפות הנשיונל ליג והעפילה לוורלד סיריס לראשונה לאחר 71 שנים וניצחה את אלופת האמריקן ליג קליבלנד אינדיאנס בשבעה משחקים, לאחר שכבר פיגרה בסדרה 1–3. העיתון שיקגו טריביון העריך כי בחגיגות הניצחון של הקבוצה נכחו כ-5 מיליון בני אדם, שגדשו את הרחובות מריגלי פילד עד לגרנד פארק. מאז 1908 ועד 2016 לא הצליחה הקבוצה לזכות באליפות נוספת, ומ-1945 עד 2016 לא הצליחה אף להעפיל לוורלד סיריס, מדובר היה בתקופת הכישלונות הארוכה ביותר של קבוצה מקצוענית כלשהי באחת מארבע הליגות הבכירות בארצות הברית. קיימת אמונה טפלה בקרב אוהדי הקבוצה אשר זכתה ברבות השנים לכינוי "קללת העז" ("The Curse of the Billy Goat") אשר מסבירה מצב זה בכך שכאשר אוהד הקבוצה, בילי סיאניס (הבעלים של מסעדת "Billy Goat"), אשר הביא עמו בשנת 1945 עז למשחק בית של הקאבס מול הדטרויט טייגרס בשנת 1945, גורש מהאצטדיון על ידי פיליפ ריגלי, בעלי הקבוצה, בטענה שהעז הפיצה ריח לא נעים. סיאניס הנרגז הכריז בדרכו החוצה מהאצטדיון כי הקאבס לא ינצחו יותר, ובכך על פי האמונה הטיל קללה אשר מנעה מהקבוצה להצליח. ה-MLB החליטה להוציא את מספרו של רובינסון משימוש, בשל כבוד והישגיו של השחקן. כלומר, אף קבוצה בליגה לא יכולה לתת לשחקן מסוים את המספר. ריגלי פילד הוא מגרש הבית של הקבוצה מאז 1916 וממוקם בחלקה הצפוני של העיר שיקגו. מדיה וקבצים בנושא שיקגו קאבס בוויקישיתוף אתר האינטרנט הרשמי של שיקגו קאבס (באנגלית) שיקגו קאבס, ברשת החברתית פייסבוק שיקגו קאבס, ברשת החברתית אקס (טוויטר) שיקגו קאבס, ברשת החברתית אינסטגרם שיקגו קאבס, סרטונים בערוץ היוטיוב שיקגו קאבס, באתר אנציקלופדיה בריטניקה (באנגלית) Cubs fans celebrate World Series crown with parade, rally, אתר ESPN, ‏4 בנובמבר 2016 ערך זה הוא קצרמר בנושא ספורט. אתם מוזמנים לתרום לוויקיפדיה ולהרחיב אותו.
יומני היטלר

יומני היטלר (בגרמנית: Hitler-Tagebücher) הוא השם שניתן לאוסף ספרונים שנטען שהם יומניו הפרטיים של אדולף היטלר והתגלו לאחר מכן כזיוף. בשנת 1983, פרסם מגזין החדשות הגרמני שטרן קטעים מכתבים שנטען שהם יומניו של אדולף היטלר, שנודעו אחר-כך בשם יומני היטלר. המגזין שילם 10 מיליון מרק גרמני (שווה ערך לכ-6 מיליון דולר באותו זמן) עבור שישים ספרונים ושתי "מחברות מיוחדות" על טיסתו של רודולף הס לבריטניה, שכיסו את התקופה שבין שנת 1932 עד 1945. העיתונאי גרט היידמאן (Gerd Heidemann) טען שגילה את היומנים, והגיש אותם לבדיקה אצל מספר מומחים להיסטוריה של מלחמת העולם השנייה, ביניהם יו טרבור-רופר וגרהרד ווינברג. במסיבת עיתונאים ב-25 באפריל 1983 הכריזו המומחים על האותנטיות של המסמכים. למרות שהיומנים לא נבדקו על ידי מדענים בצורה יסודית, אמר טרבור-רופר: "אני משוכנע שהמסמכים הם אותנטיים; שההיסטוריה של מיקומם מאז 1945 היא אמיתית; ושהדעה המקובלת לגבי הרגלי הכתיבה של היטלר, אישיותו, ואפילו, אולי, מספר אירועים פומביים, כתוצאה מכך תאלץ להיבחן מחדש." טרבור-רופר היה באותו זמן דירקטור בחברת Times Newspapers, ולמרות שטען אחר כך שלא פעל בחוסר יושר, היה ניגוד עניינים בולט בעניינו כיוון שעיתון סאנדיי טיימס כבר שילם סכום נכבד של כסף על הזכויות לפרסם את היומנים בבריטניה. היידמאן טען שקיבל את היומנים ממזרח גרמניה, וכי הם הוברחו על ידי אדם בשם ד"ר פישר. היומנים, כך נטען, היו חלק מאוסף מסמכים שהוצלו מאתר התרסקות מטוס ב-Börnersdorf שליד דרזדן בחודש אפריל 1945. אולם בתוך שבועיים מהפרסום התגלה שהיומנים הם "זיוף מגושם וגרוטסקי" שנכתבו על נייר מודרני בעזרת דיו מודרנית וכללו אי דיוקים היסטוריים רבים, שהבולט בהם היה העובדה שמונוגרמה בראש העמוד הייתה 'FH' ולא 'AH' (Adolf Hitler) - למרות שבגופן הגרמני העתיק ששימש לכתיבה דמו שתי האותיות זו לזו. התוכן הועתק ברובו מספר של נאומים של היטלר שנוספו להם הערות 'אישיות'. בתגובה, התפטרו עורכי ה-Stern פטר קוך ופליקס שמידט והיידמאן נעצר באשמת זיוף. היומנים נכתבו למעשה על ידי קונרד קוּיָאוּ (Konrad Kujau), זייפן ידוע לשמצה משטוטגרט. קוייאו והיידמאן נשפטו בשנת 1985 ונדונו, כל אחד, ל-42 חודשי מאסר. בשנת 1991 הופקה סדרה בשם Selling Hitler עבור רשת הטלוויזיה הבריטית ITV על בסיס ספרו של רוברט האריס באותו שם. בשנת 1992 הופק סרט גרמני על ידי הבמאי הלמוט דייטל בשם Schtonk! שבו היו דמויות בדויות ששיקפו חלק ניכר מהאירועים בפרשה. ב-2021 הופקה מיני-סדרה בת 6 פרקים בשם "לזייף את היטלר" (Faking Hitler) עבור רשת RTL+, בהפצת HBO Max בכיכובם של לארס אידינגר כגרד היידמן ומוריץ בלייבטרוי כקונרד קאיו. רוברט האריס Selling Hitler ISBN 0140099484 כריס קוטרל וניקולס קוליש, הניו יורק טיימס, יומני היטלר המזויפים נכנסים לקנון הגרמני, באתר הארץ, 24 באפריל 2013 "Selling Hitler", במסד הנתונים הקולנועיים IMDb (באנגלית) "Schtonk!", במסד הנתונים הקולנועיים IMDb (באנגלית) אתר רשמי (בגרמנית)
לודוביקו אריוסטו

לודוביקו אריוסטו (באיטלקית: Ludovico Ariosto;‏ 8 בספטמבר 1474 – 6 ביולי 1533), משורר איטלקי. נודע בעבור האפוס "אורלנדו המטורף", מיצירות הספרות המשפיעות ביותר אי פעם. נחשב לאחד מגדולי המשוררים האיטלקים. לודוביקו אריוסטו נולד בעיר רג'ו אמיליה שבצפון איטליה למשפחת אצולה שהתרוששה מנכסיה. אביו, ניקולו אריוסטו היה מפקד מבצר העיר. היות שלודוביקו היה הבן הבכור מבין עשרה ילדים, הוא נחשב ליורש משרתו של אביו. משחר נעוריו התעניין בשירה אך אולץ על ידי אביו ללמוד משפטים. אחרי שלמד משפטים באוניברסיטה של פרארה במשך חמש שנים, קיבל רשות מאביו ללמוד יוונית וספרות לטינית באמצעות טובי המורים הפרטיים. אחרי מותו הפתאומי של אביו היה עליו לדאוג לחינוכם של אחיו ואחיותיו והוא ויתר על הלימודים שלו. למרות התחייבויותיו המשפחתיות הצליח לכתוב בלטינית מספר שירים ליריים ומספר קומדיות בפרוזה ובחרוזים. קומדיות אלה משכו את תשומת לבו של הקרדינל איפוליטו ד'אסטה מפרארה, שלקח את אריוסטו תחת חסותו ומינה אותו לאחד מאנשי חצרו (1504). אריוסטו הוכיח את כישרונותיו הדיפלומטיים כאשר שימש פעמיים כשגריר של הקרדינל אל האפיפיור יוליוס השני, שיחסיו עם הקרדינל היו בכל רע. ב-1516 הופיעה לראשונה הפואמה הנודעת של אריוסטו "אורלנדו הזועם" שכללה ארבעים קטעי שירה. הוא הקדיש פואמה זו לקרדינל שלא ייחס לה כל חשיבות וטען כי אריוסטו מבזבז את זמנו לריק. ב-1518 הקרדינל נסע להונגריה וביקש מאריוסטו להתלוות אליו, אך הוא סירב ובכך הפסיד את הקצבה הזעומה שניתנה לו על ידי הקרדינל. אלפונסו דוכס פרארה, שהיה אחיו של הקרדינל, לקח את אריוסטו תחת חסותו, ומינה אותו למושל קארפאניאנה שבמרומי הרי האפנינים (כיום בנפת לוקה שבמחוז טוסקנה באיטליה) שהייתה שורצת שודדים. הוא הצליח לזכות באמונם של כל אנשי העיר, ומשום שנודע כמחברה של הפואמה "אורלנדו הזועם" זכה להערצה אפילו מצדם של השודדים. אחרי שלוש שנים בתפקידו זה שב לביתו בפרארה. לודוביקו אריוסטו מת בפרארה ב-1533. שנה לפני מותו הופיעה המהדורה האחרונה של הפואמה "אורלנדו הזועם" שכללה ארבעים ושישה קטעי שירה. בשל יצירת מופת זו שלו, אריוסטו נחשב בעיני הדורות הבאים כאחד מגדולי המשוררים של הרנסאנס האיטלקי. בפואמה זו הוא מתאר את הרפתקאותיו של רולאן, שהיה אחד האבירים של קרל הגדול במלחמותיו נגד המוסלמים שפלשו לממלכת הפרנקים במאה השמינית לספירה. זו שירה אפית קומית ארוכה בת 38,736 חרוזים שאריוסטו הקדיש לכתיבתה יותר משלושים שנה. ביצירה זו ישנן הפסקות שבהן המחבר מדבר ישירות אל קהל הקוראים. לדוגמה: "אורלנדו בילה את שאר ימי החורף במעשים ראויים לשבח. אך הם היו נסתרים במידה כה רבה עד כי אם לא אומר עליהם דבר איש לא יוכל להאשימני. אורלנדו היה תמיד מוכן לעשות את הטוב, יותר מאשר להודיע עליו ברבים. אלמלא היה שם עד למעשיו, מעולם לא היה מסופר בעלילות גבורתו." הקומדיה הלמדנית: שלוש קומדיות מהרנסאנס האיטלקי הוצאת מאגנס 2016. כולל קומדיה מאת אריוסטו. לודוביקו אריוסטו, באתר אנציקלופדיה בריטניקה (באנגלית) כתבי לודוביקו אריוסטו בפרויקט גוטנברג (באנגלית) אריוסטו לודביקו (1474-1533), דף שער בספרייה הלאומית לודוביקו אריוסטו, במסד הנתונים הקולנועיים IMDb (באנגלית) לודוביקו אריוסטו, באתר MusicBrainz (באנגלית) לודוביקו אריוסטו, באתר Discogs (באנגלית)
אבנון

אבנון (שם מדעי: Synanceia) הוא דג טורף ארסי, סוג ממשפחת האבנוניים. האבנון נפוץ באוקיינוס השקט ובאוקיינוס ההודי, אך חדר גם לים התיכון[דרושה הבהרה]. ניתן למוצאו גם בים האדום על-גבי סלעים בעומק של עד 20 מטרים ומתחת לקרקע חולית. בסוג אבנון 5 מינים: אבנון ננס (Synanceia alula) אבנון הורידה (Synanceia horrida) אבנון הים האדום (Synanceia nana) Synanceia platyrhyncha אבנון מגושם (Synanceia verrucosa) Synanceia quinque האבנון הוא דג טורף, אך למרות זאת הוא לא נמצא בתנועה רוב ימי-חייו, ולכן הוא מסוגל לשרוד תקופות ארוכות ללא מזון. עקב כך, מתפתחים עליו אצות ובעלי-חיים קטנים המעניקים לו מראה של אלמוג או של אבן, ומכאן שמו. אורכו נע בין 40-30 ס"מ. האבנון משיל את עורו בין ארבע לחמש פעמים בשנה, ומגדל עליו מושבה חדשה. מראהו ושהותו על גבי סלעים בעומק של עד 20 מטר ומתחת לקרקע חולית לצורכי הסוואה, עוזרים לו ללכוד את טרפו. כאשר דג מתקרב אליו, הוא פוער את פיו הגדול ושואב אותו אל קיבתו בדרך של יניקה (יצירת ריק בחלל הפה). האבנון נחשב לארסי ביותר בין הדגים, והופך למסוכן ביותר הודות להסוואה שהוא יוצר. בגופו קיים סנפיר בעל קוצים רבים הנפתח בעת שבעל-חיים גדול מתקרב אליו. הארס משמש את האבנון כמנגנון הגנה והוא הורג את טרפו בהתקפות מהירות במקום. ארס המוזרק מתוכו לאדם הדורך עליו בטעות, יכול לגרום לכאבים עזים, שיתוק זמני ואפילו אי ספיקת לב עד מוות. האבנון המגושם, המשויך לסוג זה, נחשב לדג הארסי בעולם, ולאחד מבעלי החיים הימיים המסוכנים בעולם. נקבת האבנון מטילה אחת לשנה כ-200,000 ביצים מהן מתפתחים דגיגים שוחים. לאחר תקופה מסוימת הם עוברים לחיות על הקרקעית כמו הוריהם. המין המצוי בים האדום הוא האבנון המגושם, שארכו מגיע עד ל-30 סנטימטרים. מדיה וקבצים בנושא אבנון בוויקישיתוף אבנון, באתר ITIS (באנגלית) אבנון, באתר NCBI (באנגלית) אבנון, באתר Animal Diversity Web (באנגלית) אבנון, באתר GBIF (באנגלית) אבנון, באתר אנציקלופדיה בריטניקה (באנגלית) סכנה באוקיינוס: בעלי חיים ארסיים, החיים מתחת למים, באתר ynet, 17 בספטמבר 2021
על-ענק אדום

על-ענק אדום הוא כוכב על-ענק הנמצא בחלקה העליון של דיאגרמת הרצשפרונג-ראסל. דרגת הבהירות של על-ענק אדום היא I והסיווג הספקטרלי שלו הוא K-M. כוכבים אלו הם הגדולים ביותר שנתגלו ביקום מבחינת נפח. הכוכב ביטלג'וז, מקבוצת הכוכבים אוריון, הוא דוגמה לעל-ענק אדום. כוכבים שמסתם גדולה מעשר מסות שמש (לערך) לאחר שסיימו להתיך את המימן שלהם, יהפכו לעל-ענקים אדומים במהלך תקופת התכת ההליום שלהם. לכוכבים אלו טמפרטורת שטח פנים נמוכה יחסית, בין 3,500-4,000 קלווין, ורדיוסים גדולים מאוד, בדרך כלל בטווח של 200–800 רדיוס השמש שלנו. גודלם של על-הענקים הגדולים ביותר הידועים כיום הוא פי 1,500 מרדיוס השמש שלנו (כשבע יחידות אסטרונומיות). לכוכבים מסוג על-ענק אדום אין פוטוספירה מובחנת, ורוח השמש שלהם איטית ודחוסה. מסתם של על-ענקים אדומים מאפשרת להם להתיך יסודות כבדים יותר, עד היתוך של ברזל. ערכים מורחבים – מחזור החיים של כוכב בליבת הכוכב, בה הלחץ והטמפרטורה הגבוהים ביותר, מתרחשת התכה של הליום לפחמן, חמצן, ניאון, צורן, גופרית ולבסוף ברזל. בה בעת מתרחש בשכבה המקיפה את הליבה היתוך של מימן להליום ולאחר מכן היתוך של הליום ליסודות הכבדים יותר ומתחיל היתוך של מימן בשכבה חיצונית יותר. התהליך ממשיך באופן דומה עד שלקראת סוף חייהם, מפתחים העל-ענקים מבנה שכבות דמוי בצל של יסודות, כאשר היסודות הכבדים ביותר נמצאים בליבה. בעת ובעונה אחת, בכל שכבה תתקיים פעילות גרעינית אחרת: החל מהיתוך צורן לברזל במרכז הכוכב, דרך ניאון, חמצן, פחמן והליום, ועד למימן המותך בשכבה החיצונית של המעטפת. הברזל אינו ניתן להיתוך גרעיני בשום צורה, שכן התהליך צורך יותר אנרגיה משהוא פולט, וכאשר מפסיקים תהליכי ההיתוך בליבת הכוכב, אז אין עוד דבר אשר יכול לעצור את קריסת הכוכב אל תוך עצמו. הכוכב קורס ויוצר גל הדף אשר מעיף את השכבות החיצוניות של הכוכב בהתפוצצות סופרנובה, ואילו הליבה קורסת אל תוך עצמה עד ליצירת כוכב נייטרונים (אם מסת ליבת הכוכב אינה עולה על 3 מסות שמש) או חור שחור. משך החיים של כוכב על-ענק אדום הוא קצר יחסית, ואורכו רק מספר מאות-אלפי שנים עד כמיליון שנים. ניצולת האנרגיה בתהליך תרמו-גרעיני הולכת ויורדת עם המסה של האטומים המעורבים, וכך הולך ויורד מספר שנות החיים שיכולים תהליכי היתוך כבדים להקנות לכוכב. לדוגמה, כוכב בעל 25 מסות שמש יימצא קרוב ל-10 מיליוני שנים בהיתוך מימן להליום (ככוכב הסדרה הראשית) ואז יהפוך לעל-ענק אדום, בו ימצא מיליון שנים בהיתוך הליום לפחמן, אלף שנים בהיתוך פחמן לחמצן ולניאון, 12 שנים בהיתוך ניאון וחמצן למגנזיום, 4 שנים בהיתוך חמצן לצורן וגופרית, ואז רק שבוע בהיתוך צורן לברזל. לפעמים התגובות הגרעיניות בעל-ענקים אדומים מאטות מסיבה כלשהי וכתוצאה מכך הם מתכווצים ומתחממים תוך שמירה על עוצמת ההארה הכוללת. במקרה כזה הסיווג הספקטרלי שלהם משתנה עם השינוי בטמפרטורת פני השטח שלהם, והם הופכים לעל-ענקים צהובים, על-ענקים לבנים ולבסוף לעל-ענקים כחולים. אם התהליכים הגרעיניים מאיצים שוב, הם חוזרים ומתנפחים תוך התקררות וחוזרים להיות על-ענקים אדומים דרך אותם שלבי ביניים. סטיבנסון 2-18 הוא על-ענק אדום, הכוכב הגדול ביותר המוכר למדע. UY במגן הוא על-ענק אדום מסוג ספקטרלי M4 Ia. כמו כן הוא הכוכב השני הגדול ביותר הידוע למדע. אנטארס הוא על-ענק אדום מסוג ספקטרלי M1.5 Iab ביטלג'וז הוא על-ענק אדום מסוג ספקטרלי M1-2 Ia-Iab אניף הוא על-ענק כתום מסוג ספקטרלי K2 Ib סוהייל הוא על-ענק כתום מסוג ספקטרלי K4 Ib מדיה וקבצים בנושא על-ענק אדום בוויקישיתוף
ניו אינגלנד רבולושן

ניו אינגלנד רבולושן (באנגלית: New England Revolution) היא קבוצת כדורגל מליגת ה-MLS האמריקנית. אצטדיונה הביתי של הקבוצה הוא אצטדיון ג'ילט, הממוקם בפוקסבורו מסצ'וסטס, ומשמש גם את קבוצת הפוטבול ניו אינגלנד פטריוטס. אף על פי שהקבוצה היא מפוקסבורו, היא מייצגת את כל ניו אינגלנד. הבעלים של הקבוצה הוא איש העסקים היהודי רוברט קראפט, שהוא גם הבעלים של הפטריוטס. השם רבולושן (מהפכה באנגלית), נובע מחלקה של ניו אינגלנד במהפכה האמריקנית. עד לניצחון 2–3 על דאלאס בגמר הגביע האמריקני בשנת 2007, ניו אינגלנד מעולם לא זכתה בשום תואר בליגה במשך 12 שנות קיומה. 5 פעמים בעבר הם הגיעו לגמר והפסידו (4 פעמים הפסידו את האליפות ופעם אחת את הגביע). הופעתם בגמר גביע ה-MLS בשנת 2002, העניקה להם כרטיס לגביע CONCACAF לאלופות בשנת 2003, אך הם הודחו כבר לאחר 2 משחקים, לאחר שהפסידו 5:3 בסיכום לקבוצה הקוסטה ריקנית אלחואלנסה. הם נפגשו עם הקבוצה הקוסטה ריקנית שנית בשנת 2006 באותה מסגרת משחקים, כאשר הם שוב מודחים לאחר תיקו 0-0 בבית והפסד 0–1 בקוסטה ריקה. לניו אינגלנד הייתה הזדמנות לזכות באליפות ה-MLS בשנת 2006 במשחק נגד יוסטון דינמו, אך הם סבלו מאותו חוסר מזל כמו ב-2002 וב-2005. ניו אינגלנד עלתה ליותרון בחלק השני של ההארכה, כשנותרו רק 10 דקות לשחק, אך היא ספגה שעה דקות ספורות לסיום מה ששלח את הקבוצות לקרב מן הנקודה הלבנה, בו הפסידה ניו אינגלנד לבסוף, 4-3. שנה לאחר מכן נפגשו הקבוצות שוב באותו מעמד, אך הפעם יוסטון ניצחה 1–2 ללא צורך בהארכה. הפסד זה היה הפסדה הרביעי של ניו אינגלנד ב-6 שנים בגמר ה-MLS. היריבה הגדולה הוותיקה ביותר של ניו אינגלנד, היא ניו יורק אך מתפתחת יריבות גם בינה ובין שותפותיה למזרח, שיקגו פייר ו-די.סי. יונייטד, כמו גם עם יוסטון דינמו. אוהדי הקבוצה מכונים "רוכבי חצות" ו-"צבא המהפכה". הכינוי "רוכבי חצות" הוא לזכר הרוכבים המפורסמים פול רביר וויליאם דווס, שהכריזו את הגעתם לחוף של החיילים הבריטים בבוסטון, ולאחר מכן החלה מלחמת העצמאות האמריקנית. האוהדים ה"שרופים" של הקבוצה יושבים בדרך כלל ביציע הצפוני של האצטדיון, יציע שקיבל את הכינוי "המבצר". בשנת 2007 משחקי הקבוצה שודרו באזור ניו אינגלנד בערוצים WSBK-TV, ומספר משחקים בערוץ CSN New England. כל זאת, בנוסף לשירודים בערוצים הארציים דוגמת ESPN, ESPN2, ABC וערוץ הכדורגל של FOX. החל מ-2008 כל משחקיה של הקבוצה ישודרו בערוץ המקומי ערוץ 38. כל המשחקים גם משודרים ברדיו, בתחנת WEEI (בגלי FM ו-AM), אך שידורים אלה נלקחים מהשידור בטלוויזיה. גביע ה-MLS סגנות (4): 2002,2005,2006,2007 גביע ארצות הברית הפתוח זכיות (1): 2007 סגנות (1): 2001 הסופרליג הצפון אמריקאי זכייה (1): 2008 גביע CONCACAF לאלופות לשנת 2003: סיבוב ראשון נגד אלחואלנסה 4:0, 3:1 (הפסד 5:3 בסיכום) גביע CONCACAF לאלופות לשנת 2006: סיבוב ראשון נגד אלחואלנסה 0:0, 0:1 (הפסד 1:0 בסיכום) מדיה וקבצים בנושא ניו אינגלנד רבולושן בוויקישיתוף אתר האינטרנט הרשמי של ניו אינגלנד רבולושן (באנגלית) ניו אינגלנד רבולושן, ברשת החברתית אקס (טוויטר) ניו אינגלנד רבולושן, ברשת החברתית אינסטגרם ניו אינגלנד רבולושן, סרטונים בערוץ היוטיוב פרופיל, באתר Transfermarkt פרופיל, באתר Soccerway פרופיל, באתר FootballDatabase.eu אתר הקבוצה
יצחק קדמן

יצחק קדמן (נולד בשנת 1948) שימש כמנכ"ל המועצה הלאומית לשלום הילד בין השנים 1986–2016. יצחק קדמן נולד בישראל לאברהם ושושנה קופמן. בעל תואר דוקטור למדיניות חברתית מטעם אוניברסיטת ברנדייס, בעל תואר ראשון בעבודה סוציאלית ותואר שני בתקשורת המונים. בעבר היה מרצה באוניברסיטה העברית ובאוניברסיטת בן-גוריון, במסגרת החוג לעבודה סוציאלית. כמו כן, היה קדמן מנהלו של איגוד העובדים הסוציאליים בישראל ויועץ לוועדת הכנסת המיוחדת להתעללות בילדים. בשנת 1986 התמנה קדמן למנכ"ל המועצה לשלום הילד, למען קידום זכויות הילד בישראל. הוא החזיק בתפקיד עד מרץ 2016, אז הודיע על פרישה. קדמן תומך במעורבות ממשלתית בכלכלה ויצא כנגד המדיניות של כלכלה חופשית מבית מדרשו של מילטון פרידמן. כאשר בשנת 1986 שר החוץ של ארצות הברית, ג'ורג' שולץ, העניק לראש הממשלה יצחק שמיר עותק של הספר "החופש לבחור" יצא קדמן עם עמיתים בקריאה לראש הממשלה להשיב את המתנה. נשוי לכדורסלנית העבר ענת דרייגור ואב לשתי בנות. אות זכויות האדם ע"ש אמיל גרינצוויג, 1990 אות יקיר מדינת רווחה של איגוד העובדים הסוציאליים, 1995 פרס זוסמן-ג'וינט על מצוינות בתחום השירותים החברתיים בישראל, 2003 פרס אדלר לרווחת הילד של מרכז אדלר לרווחת הילד ושלומו, אוניברסיטת תל אביב, 2004 השאת משואה בטקס הדלקת המשואות בהר הרצל ביום העצמאות ה-60 של מדינת ישראל, 2008 מדיה וקבצים בנושא יצחק קדמן בוויקישיתוף ynet, ד"ר יצחק קדמן - איש השיווק של חודש ינואר, באתר ynet, 9 בינואר 2001 עפרה לקס, השמרטף הלאומי, באתר ערוץ 7, 1 בספטמבר 2005 יצחק קדמן, דף שער בספרייה הלאומית "יצחק קדמן פורש מהמועצה לשלום הילד: "עזרנו למיליונים"". ynet. 2016-03-07. נבדק ב-2016-03-08. רפאל מן, יצחק שמיר, החזר לשולץ את מתנתו, מעריב, 8 בדצמבר 1986
טרי ביסון

טרי בלנטין ביסון (באנגלית: Terry Ballantine Bisson;‏ 12 בפברואר 1942 – 10 בינואר 2024) היה סופר מדע בדיוני ופנטזיה אמריקאי הידוע בעיקר בזכות סגנון הסיפורים הקצרים שלו. מאפיין בולט של רבות מיצירותיו של ביסון הוא העובדה שהן מורכבות אך ורק מדיאלוג, ללא שום טקסט מגשר (למשל - "הוא אמר"). דוגמה טובה הוא סיפורו "הם עשויים בשר" מ-1991 (פורסם בעברית ב-2001 וב-2007). הסיפור מורכב רק משיחה בין שתי ישויות חייזריות הדנות באפשרות לאפשר לבני האדם ליצור קשר עם התרבות הגלקטית. החייזרים, שגופיהם לא מתוארים כלל, מחליטים בסופו של דבר שבני האדם, שהם יצורים אורגניים לחלוטין, הם פשוט מגעילים מדי מכדי לקבלם לחברה מתורבתת. זמן קצר לאחר פרסומו המקורי, פורסם הסיפור גם במגזין הארפר, כבוד נדיר לסיפור מדע בדיוני בארצות הברית. נפטר ב-10 בינואר 2024. הם עשויים בשר – סיפור קצרצר שכולו דיאלוג על הגעת ספינת חייזרים ליצור קשר עם המין האנושי. החייזרים נגעלים כל כך לגלות שבני האדם עשויים בשר ("איכס, בשר מדבר"), שלבסוף הם פונים לאחור בשאט נפש ומוותרים על יצירת מגע. מקים – הסיפור עוסק בפרויקט לשיבוט גנטי של רוצחים סדרתיים, על מנת לתת 'רוצח' אחד לכל משפחה של קורבנותיו על מנת שאלו יוכלו לנקום בו. סדרת בילי – סדרת סיפורים לילדים, על ילדותו הלא כל כך תמימה של בילי ומלחמתו במבוגרים. בילי והנמלים בילי והפיה בילי והחד-קרן בילי והחייזרים מדיה וקבצים בנושא טרי ביסון בוויקישיתוף אתר האינטרנט הרשמי של טרי ביסון טרי ביסון, ברשת החברתית Goodreads Terry Bisson, They're Made Out of Meat, April 1991 טרי ביסון, הם עשויים מבשר, ספטמבר 2000, תורגם לעברית על ידי רמי יושובייב ערך זה הוא קצרמר בנושא סופרים ובנושא אמריקאים. אתם מוזמנים לתרום לוויקיפדיה ולהרחיב אותו.
כתר המלכה אדלייד

כתר המלכה אדלייד (באנגלית: Crown of Queen Adelaide) היה כתר הרעיה של אדליידה, נסיכת סקסוניה-מיינינגן, אשתו והמלכה הרעיה של המלך ויליאם הרביעי. בכתר זה נעשה שימוש בעת הכתרת ויליאם כמלך הממלכה המאוחדת ואדלייד כמלכה הרעיה בשנת 1831. נהוג באנגליה ובהמשך גם בממלכת בריטניה הגדולה והממלכה המאוחדת להכתיר את המלכה הרעיה במהלך טקס ההכתרה. מאז שלהי המאה ה-17 היה נהוג להכתיר את המלכה הרעיה בכתר מרי ממודנה שנוצר עבור רעייתו של המלך ג'יימס השני - וזאת על אף ביקורת על מצבו הרעוע של הכתר וצורתו התיאטרלית. בשנת 1831 הוחלט שכתר מרי ממודנה אינו מתאים, הוצאו ממנו היהלומים והאבנים היקרות שהיו בו, ומאז מוכתרת כל מלכה רעיה בכתר מיוחד המיוצר עבורה. הראשון שבכתרים אלה היה כתר המלכה אדלייד. לאחריו יוצרו כתרים עבור אלכסנדרה מדנמרק (1902), מרי מטק (1911) ואליזבת בווס-ליון (1937). על פי המסורת הבריטית, לכתר ארבעה חצאי קשתות היוצאים מבסיס הכתר ונפגשים במרכזו. במקום המפגש נמצא מונד שעליו צלב. המלכה אדלייד התנגדה לנוהג שהיה מקובל עד אותה עת - של שכירת היהלומים עבור טקס ההכתרה, והוצאתם מהכתר לאחר הטקס, ולכן הותקנו בכתר יהלומים שהיו רכושה הפרטי של אדלייד. בסיום טקס ההכתרה הוצאו היהלומים והוחזרו למלכה, ובתכשיטי הכתר הבריטי נשמר רק בסיס הכתר בלא היהלומים ואבני החן.
לשנו

המונח "ליסה" מפנה לכאן. אם הכוונה למשמעות אחרת, ראו ליסה (פירושונים). לשנו (בפולנית: Leszno; בעבר ליסה, בגרמנית: Lissa) היא עיר בפרובינציית פולין גדול שבמערב פולין, 65 ק"מ דרומית-מערבית לפוזנן ו-90 ק"מ מצפון לוורוצלאב. אוכלוסייתה, נכון ל-2012, מנתה 64,722 איש. מאז 2014 מכהן לוקאש בורוביאק, איש מפלגת המצע האזרחי, כראש עיר. הכלכלה המקומית מבוססת על מפעלי מתכת, טקסטיל וממתקים השוכנים בה. כמו כן, היא מרכז מסחרי חשוב. שיעור האבטלה עמד ב-2011 על 9%. היא גם צומת מסילות ברזל חשוב, בעיקר בשל מיקומה בין שתי שכנותיה הגדולות. בלשנו פועלים מספר מוסדות להשכלה גבוהה, ויש לה תחנת טלוויזיה, שתי תחנות רדיו ושישה עיתונים מקומיים. רוב התושבים הם פולנים קתולים. יישוב במקום נזכר ברשומות לראשונה ב-1393. ב-1516 התיישבו במקום פליטים הוסיטים ממוראביה שתרמו רבות לפיתוח העיר. הצבא הפולני שרף אותה ב-1656 כנקמה על שיתוף-פעולה עם הפולשים השוודים, והיא שוקמה באיטיות. ב-1707 נשרפה שוב על ידי הצבא הרוסי, וב-1790 נשרפה בשלישית מסיבות טבעיות. בעת חלוקת פולין סופחה לפרוסיה, והושבה לפולין העצמאית במסגרת חוזה ורסאי. ב-1939 סיפחה אותה גרמניה הנאצית וגירשה את הפולנים והיהודים לגנרלגוברנמן. לשנו שוחררה ב-1945 וניתנה שוב לפולין. יהודים התיישבו בעיר (אותה כינו, בהשאלה משמה הגרמני, 'ליסא') ב-1534, סמוך לזמן ייסודה. בית כנסת גדול נבנה ב-1626. היהודים סבלו רדיפות קשות בימי גזירות ת"ח-ת"ט באמצע המאה ה-17, וב-1709 גורשו לזמן קצר לאחר שהואשמו בהפצת מגפה. במאה ה-18 הפכה הקהילה לאחת החשובות בפולין, עם 5,000 חברים וישיבה מרכזית. הרבנים דוד טבל בן נתן נטע מליסא ויעקב לורברבוים כיהנו כרבנים, והרב עקיבא איגר כיהן כדיין בעיר. האוכלוסייה היהודית הדלדלה מאוד במאה ה-19 למעט יותר מ-1,000. היא נותרה ברובה אורתודוקסית. יהודי העיר גורשו לממשל הכללי בימי השואה ורובם הגדול נספו בהמשך. עם ילידי ליסא המפורסמים נמנים הרב ליאו בק וחיים סולומון. קרואטיה סיסאק, קרואטיה (מ־2003) צרפת מונטלוסון (אנ'), אוברן-רון-אלפ, צרפת הולנד דיורן (אנ'), הולנד גרמניה זול, תורינגיה, גרמניה הונגריה דונאויווארוש, הונגריה מדיה וקבצים בנושא לשנו בוויקישיתוף אתר האינטרנט הרשמי של לשנו (בפולנית) "לשנו", באתר השטעטל הווירטואלי "לשנו", באתר JewishGen (באנגלית) לשנו (ליסה) בוויקיגניה לשנו, באתר אנציקלופדיה בריטניקה (באנגלית) לשנו (פולין), דף שער בספרייה הלאומית היסטוריה של הקהילה היהודית בליסה באתר השטעטל הווירטואלי (באנגלית). ילד מליסה שנרצח בעת מרד גטו ורשא שמואל בק, גוטהרד דויטש, ‏"ליסה", במהדורת 1901–1906 של האנציקלופדיה היהודית (באנגלית)